*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*183. számú előterjesztés*

Bátaszék Város Önkormányzat Képviselő-testületének 2022. szeptember 28-án,

16 órakor megtartandó ülésére

*Tájékoztató az önkormányzat 2022. évi költségvetésének első féléves teljesüléséről*

|  |
| --- |
| **Előterjesztő:** Dr. Bozsolik Róbert polgármester **Készítette:** Tóthné Lelkes Erika pénzügyi irodavezető  Adorján Viktória gazdálkodási előadó **Törvényességi ellenőrzést végezte:** Kondriczné dr. Varga Erzsébet  jegyző**Tárgyalja:** valamennyi bizottság |

 **Tisztelt Képviselő-testület!**

*Az államháztartásról szóló 2011. évi CXCV. törvény hatályos előírásai szerint az önkormányzatoknak csak éves beszámolót kell készíteni, ugyanakkor* ***továbbra is lehetőség van arra, hogy tájékoztassuk a képviselő-testületet az önkormányzat gazdálkodásának első félévi helyzetéről. A tájékoztatás tartalmazza a helyi önkormányzat költségvetési rendeletében megjelenő előirányzatok és a költségvetési egyenleg alakulását.*** A fentiek alapján képviselő-testület elé terjesztem Bátaszék Város Önkormányzat 2022. évi költségvetésének első féléves végrehajtásáról szóló beszámolót.

A 2022. év első félévi teljesítése az önkormányzat összevont mérlegében:

|  |  |  |  |
| --- | --- | --- | --- |
| **BEVÉTELEK** | Módosított előirányzat | Teljesítés 2022.06.30-ig | Éves előirányzat teljesítési %-a |
| Költségvetési bevétel | 1 254 056 058 | 647 139 419 | 51,60 |
| Finanszírozási bevétel | 340 297 911 | 340 297 911 | 100,00 |
| **Összes bevétel:** | 1 594 353 969 | 987 437 330 | 61,93 |

|  |  |  |  |
| --- | --- | --- | --- |
| **KIADÁSOK** | Módosított előirányzat | Teljesítés 2022.06.30-ig | Éves előirányzat teljesítési %-a |
| Költségvetési kiadás | 1 570 041 662 | 667 534 941 | 42,52 |
| Finanszírozási kiadás | 24 312 307 | 23 722 168 | 97,57 |
| **Összes kiadás:** | 1 594 353 969 | 691 257 109 | 43,36 |

# BEVÉTELEK

A táblázat adatai alapján megállapíthatjuk, hogy a 2022. évi költségvetésünk mind bevételi, mind kiadási oldalon a tervek szerint haladt.

A költségvetési bevételeink tekintetében 51,60 %-os arányt realizáltunk az éves előirányzathoz képest, míg a finanszírozási bevételek azért mutatnak 100 %-ot, mert ott jelenik meg a 2021. évi pénzmaradvány igénybevétele, melyet az első félévben kell igénybe venni az Áht előírásainak megfelelően.

**Költségvetési bevételek**

**Támogatások**

Az Önkormányzat működési támogatásai (állami finanszírozás) a tervezett ütemezésnek megfelelően teljesültek, az első félévben 55,91 % realizálódott.

Működési célú támogatások államháztartáson belülről (NEAK, TETT működési, KÖH hj.) 66,91 %-ban teljesültek az első félévben.

Felhalmozási célú támogatások államháztartáson belülről támogatások keretében az első félévben még nem teljesült összeg, mivel ezek a támogatások csak az elszámolást követően érkeznek meg. E támogatások tartalmát a TOP 3.2.1 Iskola energetikai pályázatunkhoz, valamint a VP6-7.2.1-20 Helyi piac fejlesztése pályázatunkhoz kapcsolódó felhalmozási célú pénzeszközök jelentik.

# Saját bevételek

A saját bevételeken belül a legnagyobb mértékű forrást jelentő közhatalmi bevételeink tervezésénél az év elején 32 millió Ft került számbavételre magánszemélyek kommunális adója címen, mely megegyezik az előző évi ténylegesen befolyt összeggel. Az adó mértéke az előző évhez képest nem változott, mértéke 13.000 Ft/év/adótárgy. Az első félévben 16 584 040 Ft folyt be az önkormányzathoz.

Az iparűzési adó soron 292 millió Ft-ot terveztünk, ez az összeg 14 millió Ft-tal több, mint az előző évi teljesítés. E bevételi jogcím előirányzatát érinti a 4/2021. (I.14.) Kormányrendelet értelmében az állam által megállapított, két részletben megfizetésre kerülő, a 2022. évben kieső iparűzési adóbevétel ellentételezésére adott támogatás. Az első részlet összege 19 062 115 Ft, mely az eredeti költségvetésünkben az iparűzési adó soron került tervezésre, ezért azt át kell vezetni a soron következő költségvetési rendelet-módosítás keretében a működési célú költségvetési támogatások és kiegészítő támogatások közé, az új módosított előirányzat 272 937 885 Ft lesz. Az első félévi teljesítésként 141 371 434 Ft folyt be az önkormányzathoz.

Talajterhelési díjként 500 000 Ft, egyéb közhatalmi bevételként (pótlék, bírság) 1 100 000 Ft forrással számoltunk, melyből 422 164 Ft teljesült a talajterhelési díj tekintetében, míg egyéb közhatalmi bevételként 395 889 Ft folyt be az első félévben.

Közhatalmi bevételeink a június 30-i állapot szerinti 325 600 000 Ft összegű módosított előirányzat 48,76%-ában teljesültek, 158 773 527 Ft adóbevétel realizálódott az első félévben. A jelenlegi információk alapján az prognosztizálható, hogy közhatalmi bevételként az ez évi módosított előirányzat teljesülni fog.

Működési bevételeink tartalmazzák az ingatlan bérlei díjakat, a közvetített szolgáltatásokat, valamint az ÁFA elszámolásokat, melyek az első félévben 43,28 %-ban realizálódtak.

Államháztartáson kívülről felhalmozásra átvett pénzeszközként 3 255 000 Ft-ot terveztünk, mely a víziközmű pályázatunkkal összefüggő forrás. E bevétel az első félévben teljes egészében realizálódott.

**Finanszírozási bevételek**

A már említett előző évi pénzmaradvány felhasználás jelentkezik itt, mely részben pályázati forrásból megmaradt, kötött felhasználású összeg, részben pedig egyéb feladattal terhelt maradvány, mely teljes egészében a megjelölt célokra került felhasználásra.

Hitel felvételére az első félévben nem került sor.

# Kiadások

A működési kiadások a 2022. évi módosított előirányzathoz képest 46,75%-ban teljesültek. Ezen a címen belül a személyi juttatások 47,04%, a járulékok 51,75 %, a dologi kiadások 45,24 %, az egyéb működési célú kiadások 46,76 %-os teljesítést mutatnak, az ellátottak pénzbeli juttatásai pedig 51,86 %-ban teljesültek.

Az egyéb működési célú juttatások keretén belül jelenik meg az államháztartáson belülre és kívülre átadott működési célú támogatások összege, ami az önkormányzat által alapított társulások részére, valamint a 100 %-os önkormányzati tulajdonú társaságok részére megállapított időarányos támogatási összeg átvezetését jelenti.

Felhalmozási költségvetési kiadásaink jelentős része pályázati finanszírozásból valósul meg. A beruházások, felújítások kiadásai a kivitelezés ütemezéséhez kapcsolódóan merülnek fel. A beruházásokra az első félévben 101 520 539 Ft-ot, felújításokra 1 659 459 Ft-ot használtunk fel. A TOP 3.2.1 Iskola energetika pályázatunk kivitelezésével összefüggően 84 292 928 Ft-ot, víziközmű pályázatunk kertében légfúvók beszerzésére 8 124 664 Ft-ot fizettünk ki. Emellett a testületi döntések végrehajtásaként ingatlanok megvásárlására, közvilágítási lámpák cseréjére, urnafal építésre, beruházási koncepció készítésre (Gondozási Központ) merült fel kiadás az önkormányzatnál. A KÖH költségvetését érintően a választásra biztosított forrás terhére szavazófülkék beszerzésére került sor, a Könyvtárnál a könyvállomány gyarapítására 1 290 249 Ft-ot fordítottunk. A felújítások tartalmát a Kövesdi bekötőút I. ütemével összefüggő 160 000 Ft összegű kifizetés, valamint a Hunyadi utca 2/A I/3. szám alatti ingatlan villamosrendszer felújítására fordított 1 499 459 Ft jelenti. A felhalmozási kiadások a módosított kiadási előirányzat 28,4 %-ában teljesültek. Ezen belül a beruházási kiadásokra tervezett összeg mintegy 37%-ban, a felújításokra tervezett összeg mindössze 2 %-ban került felhasználásra.

Összességében a költségvetési kiadások a módosított előirányzat 42,52 %-ában teljesültek. Ezen belül a működési költségvetési kiadásokra a módosított előirányzat 46,75%-át fordítottuk, felhalmozási költségvetési kiadások 103 179 998 Ft összegben merültek fel, ami a módosított előirányzat 28,4%-át jelenti. A működési kiadások tekintetében az első félévben egy visszafogott, takarékos gazdálkodás valósult meg.

A finanszírozási kiadások a 24 312 307 Ft összegű módosított előirányzatához képest 97,57%-ban teljesültek. Ennek részeként az államháztartáson belüli megelőlegezések visszafizetésével összefüggő kötelezettségünknek teljes mértékben eleget tettünk, e kiadás 23 158 286 Ft mértékben merült fel. A lízingkiadásaink időarányosan teljesültek, 563 882 Ft a teljesített kiadás.

A kiadások fő összegét tekintve a módosított előirányzat 43,36%-os felhasználása történt meg.

Önkormányzatunknak likviditási problémái a félév során nem merültek fel. Ugyanakkor meg kell említeni, hogy az áramszámlák megkifogásolása miatt mintegy 5 112 580 Ft kiadást nem tartalmaz a dologi kiadások teljesítésének összege. Az is ismert tény, hogy az energiaárak drasztikus emelkedésével összefüggő becsült többletforrás igény jelentős összegű, de ez évben belső átcsoportosítással, tartalékok felszabadításával, fejlesztési kiadásaink önerejének átütemezésével, az energiafelhasználás mennyiségének csökkentésével kezelhetők, a becslések szerint külső forrás bevonására nem lesz szükség.

Javaslom a tisztelt képviselő-testületnek a költségvetés végrehajtásáról szóló, az első félév tényleges pénzforgalmi adatait tartalmazó első féléves beszámoló elfogadását.

**H a t á r o z a t i j a v a s l a t :**

**az önkormányzat 2022. évi költségvetésének első féléves gazdálkodásáról szóló beszámoló elfogadására**

Bátaszék Város Önkormányzatának Képviselő-testülete Bátaszék Város Önkormányzata 2022. évi költségvetésének első féléves végrehajtásáról szóló beszámolót elfogadja.

*Határidő:* azonnal

*Felelős:* Kondriczné Dr. Varga Erzsébet jegyző

 (a határozat megküldéséért)

*Határozatról értesül:* intézményvezetők

Bátaszéki KÖH pénzügyi iroda

 irattár